Гераіню гэтай рубрыкі ведаюць, без перабольшвання, усе, хто на працягу 23 апошніх гадоў вучыўся ва ўстановах адукацыі нашага раёна. І, самае галоўнае, яны яе паважаюць. А займець аўтарытэт даросламу ў адразу варожа настроеным да большасці старэйшых падлеткавым асяроддзі – справа няпростая. Да яе меркавання прыслухоўваюцца калегі, кіраўнікі ўстаноў адукацыі, бацькі. З кожным годам службы яна даказвае, што годным афіцэрам можа не звацца, а быць не толькі мужчына, але і жанчына. Яна пастаянна была і аўтарам артыкулаў, і аўтарытэтным субяседнікам нашых журналістаў па праваахоўнай тэматыцы, заступалася за кожны дзіцячы лёс. Яна ўзнагароджана Граматай Міністэрства ўнутраных спраў за праяўленую ініцыятыву і забеспячэнне высокай эфектыўнасці працы, мае падзяку начальніка абласнога ўпраўлення ўнутраных спраў за добрасумленныя адносіны да выканання службовых абавязкаў, прызнавалася лепшай па прафесіі па выніках службовай дзейнасці за 2007 год з занясеннем на раённую Дошку гонару.